Diari Oficial de la Generalitat Valenciana


Sumari del DOGV 5728, del 26-03-2008 (2008/3458)

ORDRE de 6 de febrer de 2008, de la Conselleria de Medi Ambient, Aigua, Urbanisme i Habitatge, per la qual s'aprova la modificació de traçat del camí ramader assegador Reial de la Manxa o de Sant Joan, que discorre pel terme municipal de Venta del Moro.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5728

Data del DOGV
:   26-03-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/3458


Data del document
:   06-02-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Descriptors 

:   * Venta del Moro
    * via rural
    * ramat

ORDRE de 6 de febrer de 2008, de la Conselleria de Medi Ambient, Aigua, Urbanisme i Habitatge, per la qual s'aprova la modificació de traçat del camí ramader assegador Reial de la Manxa o de Sant Joan, que discorre pel terme municipal de Venta del Moro. [2008/3458]  
Vist l'expedient 2003055\_vvpp sobre modificació parcial del traçat del camí ramader denominat assegador Reial de la Manxa o de Sant Joan sítia al terme municipal de Venta del Moro (València), en el tram que limita pel vessant sud-est de la finca El Purgatorio.  
Aquest expedient es tramita en el Servei Territorial de Medi Ambient de València, a instàncies de Alba Mondragón Valero, en qualitat d'administradora única de la mercantil Actividades Rurales, SL, la qual va presentar la seua sol·licitud en data 9 de desembre de 2003, a conseqüència de l'establiment cinegètic en la finca esmentada anteriorment, i a fi d'evitar la seua segregació.  
El camí ramader que es pretén modificar va ser legalment classificat en el Projecte de classificació dels camins ramaders del terme municipal de Venta del Moro, aprovat segons Ordre ministerial de data de 5 de desembre de 1956 (BOE núm. 11, de l'11 de gener de 1957), amb una amplària legal i necessària de 75 metres en tot el seu recorregut.  
En data 17 de maig de 2005, l'Associació Cultural Amics de Venta del Moro, en el període d'exposició pública, va presentar al·legacions, el contingut del qual es dóna ací per reproduït.  
En data 1 de juny de 2005, La Unitat de Camins Ramaders de la Direcció Territorial de València va dictar informe desestimant les al·legacions, atés que els possibles incompliments administratius o les infraccions al vigent ordenament han de substanciar-se a través de les vies legalment previstes, entenent que resulten aliens respecte de la tramitació de l'expedient de referència, que s'ha dut a terme d'acord amb el que disposa l'article 11 de la Llei de camins ramaders.  
Posteriorment, en data 31 de gener de 2006, es va dictar proposta de resolució per la Direcció Territorial de València favorable a la modificació de traçat, i es remet l'expedient a la Direcció General del Medi Natural. No obstant això, en data 28 de febrer de 2006, es va tornar a l'efecte d'esmenar alguns aspectes, per la qual cosa es va requerir nova documentació.  
En data 7 de setembre de 2006, la Direcció Territorial de València va valorar la superfície que s'havia de permutar, resultant una diferència de 10.720,76 € a favor de la mercantil Actividades Rurales, SL.   
En data 14 de setembre de 2006, l'administrador únic de la mercantil interessada presenta en la Direcció Territorial de València escrit de renúncia al cobrament de la quantitat referida.  
Posteriorment, en data de registre d'entrada 3 d'octubre de 2006, es rep en la Direcció General la proposta de la Direcció Territorial de València favorable a l'aprovació de la modificació de traçat del camí ramader esmentat, en el tram comprés entre les coordenades UTM:  
Inici del tram modificat:  
- coordenada 1: (628.055,74, 4.367.696,20)  
- coordenada 2: (628.126,94, 4.367.665,63)  
Final del tram modificat:  
- coordenada 3: (629.588,03, 4.368.457,19)  
- coordenada 4: (629.646,00, 4.368.407,80)  
En data 19 d'octubre de 2006, el Servei de Gestió Forestal emet informe favorable a l'aprovació de la modificació de traçat, en el tram indicat segons coordenades UTM, en la proposta de resolució de la Direcció Territorial de València. En aquesta data es dicta proposta de la Direcció General de Gestió del Medi Natural en els mateixos termes esmentats anteriorment.   
En data 15 de novembre de 2006, l'Àrea Jurídica de la conselleria de Territori i Medi Ambient emet informe a la proposta de resolució de la Direcció Territorial de modificació de traçat del camí ramader assegador Reial de la Manxa o de Sant Joan, al terme municipal de Venta del Moro (València), el contingut del qual es dóna ací per reproduït.  
Després del dictamen de l'Àrea Jurídica, en dates 23 de desembre de 2006 i 23 gener de 2007, la Direcció General de Gestió del Medi Natural va remetre el dictamen de l'Àrea Jurídica i va tornar l'expedient de referència a la Direcció Territorial de València.  
En data 13 d'agost de 2007 es dicta proposta de resolució de la Direcció Territorial de València favorable a l'aprovació de la modificació de traçat del camí ramader esmentat, tenint en compte les indicacions de l'Àrea Jurídica.  
En data 17 de setembre de 2007, el Servei de Gestió Forestal dicta informe favorable a l'aprovació de la modificació del traçat del camí ramader esmentat, després de la desafectació prèvia del tram proposat per la Direcció Territorial de València.  
En data 19 de setembre de 2007, aquesta Direcció General dicta proposta de resolució favorable a la modificació de traçat parcial del camí ramader denominat assegador Reial de la Manxa o de Sant Joan, el qual discorre pel terme municipal de Venta del Moro.  
En data 8 d'octubre de 2007, es remet de nou l'expedient a l'Advocacia de la Generalitat per a informe jurídic, el qual en data 12 de novembre de 2007 es rep en el Servei de Gestió Forestal, i que efectua consideracions el contingut de les quals es dóna ací per reproduït, les quals es traslladen a la Direcció Territorial de València, la qual, en data 27 de novembre de 2007, emet un informe jurídic concloent: «Finalment, havent tingut en consideració l'informe de 8 de novembre de 2007 de l'Advocacia de la Generalitat, i no sent aquest ni preceptiu ni vinculant, i havent-se tramitat l'expedient administratiu complint escrupolosament els termes d'aquest informe i pel fet que aquest s'ajusta a dret, es proposa la seua aprovació -al conseller-.»  
L'article 11, de la Llei 3/1995, de 23 de març, de camins ramaders, regula la modificació del traçat per raons d'interés particular.  
La modificació de traçat del camí ramader denominat assegador Reial de la Manxa o de Sant Joan, se circumscriu a l'àmbit territorial de la parcel·la cadastral número 60 del polígon 26 del terme municipal de Venta del Moro, de manera que la permuta sol·licitada per la interessada en aquest expedient de modificació de traçat del camí ramader es produiria sempre sobre terrenys de la seua propietat. Respecte dels quals, s'acredita la seua titularitat, i en consten els títols en aquest expedient.  
L'esmentat camí ramader discorre sobre el camí de Vadocañas a la Fonseca excepte del tram que es pretén modificar, raó per la qual s'ofereix la totalitat de l'amplària d'aquest camí ramader sobre la parcel·la de rústica marginal a l'actual viari transitable.  
La superfície total del traçat actual ascendeix a 132.966,00 m², i la del traçat nou, 144.453,00 m².   
El tram de via pecuària que es desafecta no té representació gràfica en els cadastres (nous, antics i revisats ...); no obstant això, de la superposició de la grafia de la seua classificació i antecedents històrics, tot el tram forma part de la parcel·la núm. 60 del polígon 26 del terme municipal de Venta del Moro (segons capa del cadastre inclosa en el nostre SIG) tota ella forestal.  
El nou tram de camí ramader que s'afecta pertany a la mateixa parcel·la, ja que les subparcel·les agrícoles i enclavaments estan reforestats en l'actualitat i constitueixen parcel·la única, per tant aquest tram limitaria al nord i al sud amb la resta de l'assegador Reial de la Manxa o de Sant Joan a l'est amb el camí públic de la Fonseca a Vadocañas i a l'oest amb la parcel·la núm. 60 del P-26.  
La modificació de traçat es justifica en el fet que en la parcel·la oferida per Actividades Rurales, SL hi ha un camí que formarà part del camí ramader i que permetrà el trànsit per aquesta, oferint una continuïtat que en aquests moments no existeix amb el traçat actual. A més, tant la parcel·la objecte de la permuta com l'oferida per la mercantil referida disposen d'anàlegs elements de caràcter ambiental. Finalment, aquesta modificació, una vegada duta a terme, produirà un augment patrimonial a favor de la Generalitat d'11.487 m².  
Aquest camí ramader va ser inclòs en el Projecte de catàleg de camins ramaders d'interés natural de la Comunitat Valenciana. Els terrenys objecte de permuta s'ubiquen dins del Parc Natural de les Gorges del Cabriol. A més, a tenor informe del Ministeri de Medi Ambient, Direcció General de Biodiversitat, es reconeix la inclusió d'aquest camí ramader en la futura Xarxa Nacional de Camins Ramaders.  
La valoració de la superfície que s'ha de permutar aporta una diferència de 10.720,76 € a favor de la mercantil interessada, quantitat que l'administradora única renúncia expressament a cobrar.  
Vist quant antecedeix, segons la documentació que consta en l'expedient, es considera que el nou traçat és tècnicament adequat per al trànsit ramader, si n'hi ha, i permet en el futur els usos compatibles i complementaris establits en els articles 16 i 17 de la Llei 3/1995, de 23 de març, de camins ramaders.  
Vistos els preceptes legals citats i la resta de concordant i pertinent aplicació, fent ús de les atribucions que em confereix el Reglament orgànic i funcional de la conselleria de Medi Ambient, Aigua, Urbanisme i Habitatge, aprovat per Decret 131/2007, de 27 de juliol, del Consell. (DOCV 30 de juliol de 2007).  
ORDENE  
Primer  
Aprovar la modificació parcial de traçat del camí ramader denominat assegador Reial de la Manxa o de Sant Joan, sítia en el terme municipal de Venta del Moro (València), en el tram que limita pel vessant sud-est de la finca El Purgatorio, comprés entre les coordenades UTM següents:   
Inici del tram modificat:  
- coordenada 1: (628.055,74, 4.367.696,20)  
- coordenada 2: (628.126,94, 4.367.665,63)  
Final del tram modificat:  
- coordenada 3: (629.588,03, 4.368.457,19)  
- coordenada 4: (629.646,00, 4.368.407,80)  
Segon  
Desafectar del domini públic pecuari de la Generalitat un tram de l'assegador Reial de la Manxa o de Sant Joan al seu pas per terrenys de la finca d'El Purgatorio, propietat d'Actividades Rurales, SL, al terme municipal de Venta del Moro (València).   
Aquest tram forma part de la parcel·la núm. 60 del polígon 26 del terme municipal de Venta del Moro.  
Tercer  
Permutar aquests terrenys desafectats pels oferits per la mercantil Actividades rurales, SL anteriorment referenciats.  
Quart  
Afectar el domini públic el tram equivalent que discorrerà entre el camí de Vadocañas o la Fonseca i la referida finca, amb amplària homogènia de 75 metres en tota la seua longitud.   
Aquest tram de camí ramader limita al nord i al sud amb la resta de l'assegador Reial de la Manxa o de Sant Joan, a l'est amb el camí públic de la Fonseca a Vadocañas i a l'oest amb la parcel·la núm. 60 del P-26.  
Cinqué  
Desestimar les al·legacions presentades per Associació Cultural d'Amics de Venta del Moro, en els termes anteriorment esmentats en aquesta ordre.  
Sisé  
Acceptar la renúncia de l'administradora única de la mercantil Actividades Rurales SL al cobrament de l'excés de cabuda de terreny en la permuta d'aquest, en resultar favorable per a la Generalitat Valenciana en 1,25 ha.  
Seté  
Que s'incorpore la modificació resultant al tram II del delimitació parcial i fitació del camí ramader entre els termes municipals de Venta del Moro i Villagordo del Cabriel, segons la Resolució de 7 de juliol de 2003, de la conselleria de Territori i Habitatge, que autoritza l'inici de les delimitacions de terrenys de camins ramaders inclosos en el conveni subscrit en la data 23 de desembre de 2002 (BOE de 22 de gener de 2003) entre el Ministeri de Medi Ambient i la conselleria de Medi Ambient de la Generalitat Valenciana; i referit tot al seu expedient administratiu.  
València, 6 de febrer de 2008  
El conseller de Medi Ambient, Aigua, Urbanisme i Habitatge,  
JOSÉ RAMÓN GARCÍA ANTÓN